Statsministeren er godt i gang med at ”foregøgle” befolkningen, at klimaomstillingen kan gennemføres, uden det kommer til at betyde en omkalfatring af vores samfund. Det mener Radikale Venstres leder Morten Østergaard, der desuden opfordrer regeringen til at pakke de ideologiske benspænd væk, når der skal findes konkrete løsninger.

Annonce

Politik: Statsministeren holder igen med at fortælle danskerne, hvad konsekvenserne af klimaomstillingen bliver. Det mener Radikale Venstres leder Morten Østergaard. Han reagerer på et interview, som avisen Danmark bragte med Mette Frederiksen for et par uger siden, hvor statsministeren blandt andet sagde, at klimaomstillingen ikke kommer til at gøre ondt, og at hun tror på, at den teknologiske udvikling vil løse en stor del af udfordringerne. - Hun risikerer at få bildt befolkningen ind, at vi kan lave en grøn omstilling af det danske samfund, som ingen mærker noget til. Ingen behøves at være bekymret, fortæller Morten Østergaard, der frygter, hvad konsekvenserne ved statsministerens kommunikation kan blive. - Det er en illusion, og det er også en farlig illusion, fordi det gør, at når forandringerne så indtræder, så vil folk jo sige: Hov! I havde jo lovet os noget andet.

Tre citater Morten Østergaard ikke kan lide 1. - Jeg var socialdemokrat, før jeg blev grøn. Og når jeg vågner om morgenen, er jeg stadig socialdemokrat, før jeg er grøn. 2. - Jeg mener, der er en potentiel land-by konflikt i det her, hvis vi ikke gør det klogt. Vi skal passe på med ikke kun at se klima ud fra, hvor vi selv bor. Der kan være en tendens til, at enten glemmer vi, ellers ved vi ikke, hvordan hinanden lever længere, og der er det jo også min opgave at sige: Hey, der er forskel. 3. - Jeg har det mærkeligt med den der formulering, at det skal gøre ondt. Jeg synes ikke, at det er et mål i sig selv, og jeg vil også tillade mig at betvivle, at det er det, der kommer til at ske.

Annonce

- Vi skal indstille os på en omkalfatring

Den radikale leder efterlyser i stedet større ærlighed om, hvad der venter befolkningen. Det på trods af at han også selv har svært ved at redegøre detaljeret for fremtiden. - Vi skal indstille os på, at det er en grundlæggende omkalfatring af, hvordan vi lever sammen på. Det er at foregøgle folk, at det ikke kommer til at påvirke den måde vi lever på, siger Morten Østergaard, men kan ikke selv komme forandringerne meget nærmere. - Vi kan ikke i dag præcis sige, hvad forandringerne bliver, men grundlæggende kan vi sige, at det bliver dyrere at forurene. Det gælder transport. Fossile biler. Det bliver dyrere at flyve. Der skal være færre oliefyr, gasfyr og brændeovne. Der skal dyrkes mindre landbrugsjord. Og så skal vi til at forbruge mindre. Mange af disse forandringer, pegede Mette Frederiksen også på i det føromtalte interview med avisen Danmark. Statsministeren tog dog kraftig afstand fra, at det var forandringer, der ville gøre ondt på danskerne. Det samme gør Morten Østergaard. - Er du og Mette Frederiksen så overhoved uenige? - Jeg synes, der er en meget væsentlig forskel på, om man siger, det her kommer til at betyde store forandringer for mange, eller siger man, at det skal vi nok beskytte jer imod, svarer Morten Østergaard.

Annonce

- Vi skal ikke komme trækkende med hver vores ideologi

Det er måske i virkeligheden – når alt kommer til alt – det, Morten Østergaard har mest imod Mette Frederiksens linje på klimaområdet. Hendes behov for at sige, at hun vil beskytte bestemte gruppe af samfundet mod afledte negative konsekvenser fra klimaomstillingen. Statsministeren slog således fast i interviewet med avisen Danmark, at klimaomstillingen ikke må øge uligheden, reducere antallet af arbejdspladser i Danmark, eller gøre det sværere at bo på landet. - Jeg har bidt meget mærke i, at Mette Frederiksen siger, at hun er socialdemokrat, før hun er grøn. Og så tænker jeg, ja, men jeg var menneske, før jeg blev politiker, og det her spørgsmål det handler jo om menneskets eksistens, fortæller Morten Østergaard og fortsætter. - Vi skal ikke komme trækkende med hver vores ideologi og sige, at den er vigtigere end den grønne omstilling, for så taber vi alle sammen til sidst. - Men hvis man glemmer sit ideologiske kompas i omstillingen, risikerer man så ikke at miste orienteringen? - Ens ideologiske kompas har man jo altid med sig, men det, der er afgørende, er, om man stiller det op imellem sig selv og klimaforandringerne. Og det er jo det, Mette Frederiksen gør, når hun siger, at hun er socialdemokrat, før hun er grøn. - Siger hun ikke bare, at hun gerne vil have omstillingen til at foregå på social bæredygtig måde? - Min bekymring er jo bare, at hvis Dansk Folkeparti siger, at de er nationalkonservative, før de er grønne, og Venstre siger, at de er liberale, før de er grønne, og Enhedslisten siger, de er socialister, før de er grønne, at så ender vi med, at alle er ideologiske, men Danmark blev ikke grøn.

Annonce

Flyafgiften det gode dårlige eksempel

De netop overståede finanslovsforhandlinger er ifølge Morten Østergaard et godt eksempel på, at der risikerer at gå ideologi i klimaomstillingen. Længe forhandlede regeringen og støttepartierne således om at lægge en afgift på flyrejser, men det endte med ikke at blive til noget, fordi parterne ikke kunne blive enige. - Socialdemokratiets og Enhedslistens tøven til en afgift illustrerer meget godt problemet, fortæller Morten Østergaard velvidende, at der ikke er den store uenighed om at lægge en afgift på flyrejser, men at uenigheden går på, om man skal kompensere de danskere, der tjener mindst. Det mener Enhedslisten modsat Radikale Venstre. - Det er efter min mening utrolig fornuftigt at lægge en afgift på flyenes forurening, fordi det er underbeskattet i forhold til, hvor meget det forurener, men det blokeres jo af nogle, der siger, at det skaber ulighed, siger Morten Østergaard og understreger, at han ikke mener, at en flyafgift er ulighedsskabende. - Er du bange for, at dine kollegaer er i gang med at binde en gordisk knude med alle deres betingelser? - Min bekymring er, at hvis vi ikke i klimapolitikken tager afsæt i, hvad der er mest omkostningseffektivt i forhold til at reducere CO2, så kommer vi til at spille os nogle væsentlige greb af hænde, svarer Morten Østergaard. Når der i starten af det nye år skal forhandles en klimahandlingsplan, opfordrer den radikale leder derfor til, at statsministeren parkerer sin ideologi udenfor forhandlingslokalet. Ender man med en aftale, der på bundlinjen skaber mere ulighed, går ud over beskæftigelse eller rammer landdistrikterne negativt, så må man se på det efterfølgende. - Hvis vi synes, uligheden er for stor i det danske samfund, så har vi masser af muligheder for at omfordele, og hvis vi gerne vil skabe bedre erhvervsvilkår, så kan vi tage initiativer, der understøtter erhvervslivet, fortæller Morten Østergaard.

Annonce

Mette Frederiksen ypper kiv